Ra-morænerne
Ra-morænerne, flere parallelle, op til 50 m høje og 60 km lange randmorænerygge i Sydnorge. De udgør en suite af randmoræner, der kan følges ind gennem Oslofjorden og i de omgivende landområder.
Ra-morænerne består af grusede, stenede og blokrige moræneaflejringer, skalførende sandlag, gruslag fra israndsdeltaer og finkornede sedimenter, der er afsat langs gletsjerranden, som mange steder stod i det senglaciale ishav. Ved isens vækst er dele af randaflejringerne blevet foldede og forskudte.
Randmorænernes aldre spænder fra ca. 13.300 år (yderst i fjorden) til 10.800 år (nord for Oslo). Ra-morænerne er dannet i forbindelse med en markant kuldeperiode (Yngre Dryastid), der under den sidste istids (Weichsel-istidens) generelle afsmeltning medførte ophold i isens tilbagesmeltning og kraftig fremrykning af gletsjere langs dele af Det Skandinaviske Isskjold.